Virallinen lehti nro C 187 , 16/06/1998 s. 0130



KIRJALLINEN KYSYMYS E-4218/97 komissiolle esittäjä(t): Laura González Álvarez (GUE/NGL), Pedro Marset Campos (GUE/NGL) ja Alonso Puerta (GUE/NGL) (21. tammikuuta 1998) Aihe: Eurooppalaisille yritysneuvostoille toimitettavien tietojen puute Ruotsista kotoisin oleva monikansallinen yritys Ericsson tuottaa teknologiaa maailmantalouden vahvimmalle alalle, telekommunikaatioalalle. Suurin osa sen resursseista on Euroopassa, pääasiassa Ruotsissa, ja Euroopan unioni muodostaa sen päämarkkina-alueen. Ericsson on tehnyt sopimuksia yhdysvaltalaisten yritysten kanssa, jotta nämä kokonaisuudessaan ottaisivat vastuulleen Ericssonin yleisten tietoliikennelaitteiden maailmanlaajuisen valmistuksen. Tällä päätöksellä saattaa olla vakavia seurauksia tuhansille Ericsson-ryhmässä työskenteleville eurooppalaisille ja sen toimeenpano Espanjassa merkitsisi monien työntekijöiden siirtoa muihin yrityksiin. Toimenpide ei takaa uuden yrityksen teollista vakautta eikä työllisyyttä ja lisäksi se asettaa vaaraan Ericssonille Espanjassa tällä hetkellä työskentelevän avustavan teollisuuden ja palvelualan työpaikat. Ericssonin työntekijöiden eurooppalaiselle yritysneuvostolle ei tiedotettu eikä sitä kuultu tästä päätöksestä. Kunkin maan ammattijärjestöjen edustajat saivat tiedon epävirallisten kanavien kautta päätöksen toimenpanon jälkeen. 1. Onko komissio tietoinen tästä tilanteesta? 2. Tietääkö komissio, että EU on Ericssonin pääasiallinen markkina-alue maailmassa ja että tämän politiikan toimeenpanon jälkeen kyseisen monikansallisen yrityksen työllisyyden ylläpitoa, liiketoiminnan synnyttämistä jne. koskeva vastuu ja sen Euroopasta saama tuotto eivät ole suhteessa toisiinsa? 3. Eikö komissio katso, että kun suuret yritykset hylkäävät teollisuustoimintansa, voi se aiheuttaa kymmenien tuhansien työpaikkojen menetyksen alalla, joka on erittäin tärkeä alemmin koulutetuille työntekijöille? 4. Katsooko komissio, että Ericsson on rikkonut direktiivissä 94/45/ETY vahvistettuja työntekijöiden oikeuksia saada tietoa ja tulla kuulluksi? Voiko komissio taata, että Ericsson noudattaa kyseistä eurooppalaisen yritysneuvoston perustamista tai työntekijöiden tiedottamis- ja kuulemismenettelyn käyttöönottamista yhteisönlaajuisissa yrityksissä tai yritysryhmissä koskevaa direktiiviä? Komission jäsenen Pádraig Flynnin komission puolesta antama yhteinen vastaus kirjallisiin kysymyksiin E-4141/97 ja E-4218/97 (25. helmikuuta 1998) Komissio ei ole saanut yhtään valitusta tai pyyntöä ryhtyä toimiin sellaisilta osapuolilta, joita arvoisien parlamentin jäsenten mainitsemat seikat koskevat. Komissio tekee parhaillaan kokonaisarviointia eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisön laajuisissa yrityksissä tai yritysryhmissä 22. syyskuuta 1994 annetun neuvoston direktiivin 94/45/EY saattamisesta osaksi kansallista lainsäädäntöä. Jos jokin yritys on jättänyt noudattamatta tämän direktiivin säännöksiä, tätä on arvioitava niiden kansallisten säädösten perusteella, joilla direktiivi on saatettu osaksi kansallista lainsäädäntöä. Näiden säädösten noudattamisen varmistaminen on ensisijaisesti kansallisten viranomaisten tehtävä.